Σάλο έχει προκαλέσει η είδηση ότι υποδιευθυντής Δημοτικού Σχολείου στην Θεσσαλονίκη, σκηνοθέτησε ληστεία σε βάρος του προκειμένου να δικαιολογήσει την απώλεια χρημάτων που είχαν συγκεντρωθεί για σχολική εκδρομή.

Η καταγγελία για ληστεία αποδείχθηκε ψευδής. Ο δάσκαλος κατήγγειλε ότι το βράδυ της Τετάρτης άγνωστοι του επιτέθηκαν και με χρήση σωματικής βίας απέσπασαν το χρηματικό ποσό των 1.000 ευρώ και το κινητό του τηλέφωνο. Ο 53χρονος δάσκαλος φέρεται να ομολόγησε ότι εμπνεύστηκε το σενάριο της εις βάρος του ληστείας για να δικαιολογήσει την απώλεια των χρημάτων εκ μέρους του.

Σύμφωνα με όσα έγιναν γνωστά, επρόκειτο για χρήματα τα οποία του είχαν εμπιστευθεί λόγω της ιδιότητας του και ένα μέρος φέρεται να συνδεόταν με επικείμενη σχολική εκδρομή. Τον δάσκαλο βρήκε αιμόφυρτο η ιδιοκτήτρια του κυλικείου του σχολείου η οποία περιέγραψε στον ΑΝΤ1 όλα όσα έζησε. Σύμφωνα με πληροφορίες ο δάσκαλος έχει πάθος με τον τζόγο.

Όπως ενημέρωσε η Αστυνομία, εις βάρος του σχηματίστηκε δικογραφία για υπεξαίρεση και ψευδή ανωμοτί κατάθεση.